በአዲስ አበባ ከ353 ሚሊየን ብር በላይ ከደንብና መመሪያ ውጪ ለአበልና ደመወዝ ተከፍሏል
በአዲስ አበባ በ2008 በጀት ዓመት ከ353 ሚሊየን ብር በላይ ከደንብና መመሪያ ውጪ ለአበልና ደመወዝ መከፈሉ የከተማዋ ዋና ኦዲተር አስታወቀ።ዋና ኦዲተር ወይዘሮ ጽጌወይን ካሣ የመንግስት ተቋማት የ2008 በጀት አጠቃቀምን አስመልክቶ ለከተማዋ ምክር ቤት አባላት እንዳሉት፥ አዋጅና መመሪያ ሳይከተሉ በተፈጸመ ግዥ ከ154 ሚሊየን ብር በላይ ወጪ መደረጉን ገልጸዋል።እስካሁን ኦዲት ከተደረጉ ተቋማት በወቅቱ ያልተሰበሰበ ከ500 ሚሊየን ብር በላይ፣ በወቅቱ ያልተወራረድ ሂሳብ ከ200 ሚሊየን ብር በላይ ፣ ለማን እንደተከፈለ የማይታወቅ ከ257 ሚሊየን ብር በላይ ተገኝቷል ብለዋል በሪፖርታቸው።የክትትል ማነስ፣ በወቅቱ ሂሳብ ያለማወራረድ፣ ተቋራጮች ለቅድመ ክፍያ ያስያዙትን የክፍያ ዋስትና በወቅቱ አለማደስና የተሰብሳቢ ሂሳብ በዝርዝር አለመመዝገብ የኦዲት ግኝት እንዲኖር ምክንያት መሆናቸውን ዋና ኦዲተሯ ተናግረዋል።ለባለመብት ያልተከፈለውን ለመንግስት ፈሰስ ያለማድረግ፣ የመንግስት ግዥ ደንብና መመሪያ አክብሮ አለመስራትና በመመሪያ ከተፈቀደው የውሎ አበል በላይ ክፍያ መፈጸም ለበጀቱ ብክነት ተጨማሪ ምክንያቶች ናቸው ተብሏል።ከዚህ በፊት የመዲናዋ ምክር ቤት የካቲት 2009 ዓ.ም ባደረገው መደበኛ ጉባዔው የኦዲት ግኝት ያለባቸው ተቋማት በአንድ ወር ጊዜ ውስጥ የማስተከካያ እርምጃ ወስደው ለምክር ቤቱ እንዲያሳውቁ ማሳሰቡ ይታወቃል።ይሁንና ተቋማቱ የማስተካከያና የእርምት እርምጃ እንዲወስዱ ማሳሰቢያ ቢሰጣቸውም እስካሁን እርምጃ አለመውሰዳቸው ተረጋግጧል።ዋና ኦዲተሯ ተቋማቱ ላይ ከፌዴራል ጸረ-ሙስና ኮሚሽንና ከፖሊስ ጋር በመቀናጀት ህጋዊ እርምጃ እንደሚወሰድ ተናግረዋል።የከተማዋ ምክር ቤት አፈ ጉባዔ ዶክተር ታቦር ገብረመድህን የኦዲት ግኝት ባለባቸው ተቋማት የማስተካከያና የእርምት እርምጃ እንዲወሰድ የፋይናንስ ግልጽነትና ተጠያቂነት ኮሚቴ ተቋቁሞ ስራዎች እየተሰሩ ነው ብለዋል።ከ2003 እስከ 2007 ዓ.ም የኦዲት ውዝፍ ግኝት ያለባቸው ተቋማት ምላሽ እንዲሰጡ ይደረጋል፤ በሂደትም እርምጃ ይወሰዳል ነው ያሉት(ኢዜአ)። 